## La Conselleria d’Indústria convoca ajudes per 19,3 milions per a impulsar projectes estratègics de reindustrialització

*** L’objectiu és generar ocupació i atraure inversions que impulsen sectors estratègics o emergents, com ara la producció de semiconductors o les energies renovables
* Van dirigides a empreses i associacions empresarials innovadores que estiguen vinculades directament a la indústria valenciana**

El *Diari Oficial de la Generalitat Valenciana* (DOGV) ha publicat la convocatòria d’ajudes per a impulsar projectes industrials estratègics que contribuïsquen a la reindustrialització de la Comunitat Valenciana.

La convocatòria llançada per la Conselleria d’Innovació, Indústria, Comerç i Turisme, que dirigix Nuria Montes, té un pressupost inicial de 19.337.840,57 euros i té com a objectiu atraure inversions i generar ocupació en sectors clau per a la reactivació industrial de la regió.

Podran optar a estes ajudes els projectes industrials desenvolupats a la Comunitat Valenciana que complisquen almenys dos dels cinc criteris següents.

En primer lloc, tindre un caràcter tractor industrial en sectors emergents com la indústria aeroespacial, la valorització de materials, l’aprofitament de biomassa, la generació d’hidrogen verd o la producció de semiconductors.

En segon lloc, generar almenys 100 llocs de treball indefinits directes entre 2024 i 2026.

El tercer criteri és que puguen suposar l’inici d’una nova activitat industrial rellevant, introduir innovacions sectorials, atraure-hi inversió estrangera o relocalitzar indústries deslocalitzades.

En quart lloc, que siguen capaços de mobilitzar una inversió privada d’almenys 10 milions d’euros entre 2024 i 2026.

Finalment, que els projectes impulsen la descarbonització dels processos productius en sectors industrials de la Comunitat Valenciana.

**Termini fins al 12 d’agost**

Les actuacions subvencionables inclouen gastos d’inversió en actius materials i immaterials, gastos de personal, costos d’I+D+i, consultoria i servicis externs, entre altres.

Podran ser beneficiàries d’estes ajudes empreses privades industrials o de servicis vinculats a la indústria de la Comunitat Valenciana; també associacions i agrupacions empresarials innovadores directament vinculades a la indústria valenciana.

El termini de presentació de sol·licituds serà des del 19 de juliol fins al 12 d’agost de 2024, tots dos inclosos.

Fecha: 19/07/2024